《江参千里江山歌》
清代·弘历

展卷古香霏坐席，悬知丹青定神迹。摩挲东绢辨氏代，宣和御物光而泽。

历历江山领神韵，抚掌喜果遇莫𨒫。漫称千里犹顿置，直与造物同翕辟。

何奇不有美不具，放不觉阔收不窄。意所欲赴笔已到，应接无暇心为役。

命物抚景属馀事，坐游真令忘朝夕。我闻椿公作画继，贯道本在上士格。

故宜瓣香拜太史，更爱颜筋字锥画。豪敚真鉴两俱幻，何必御府便成隔。

几暇文臣偶赓和，一脉精神照今昔。